b'\n_START_ARTICLE_\nHjerleid skole og h\xc3\xa5ndverksenter\n_START_PARAGRAPH_\nHjerleid skole og h\xc3\xa5ndverksenter, tidligere kalt Hjerleids Husflidsskole og annet, er et kultursenter og en friskole p\xc3\xa5 Hjerleid p\xc3\xa5 Dovre i Oppland fylke som blant annet gir oppl\xc3\xa6ring i treskj\xc3\xa6ring, smiing og andre tradisjonsh\xc3\xa5ndverk. Senteret omfatter Handverksskolen, som gir utdanning for treskj\xc3\xa6rere, Senter for bygdekultur, som er et kurs- og kompetansesenter innenfor tre og h\xc3\xa5ndverk, Dovre Handverksenter og flere sm\xc3\xa5 selvstendige bedrifter. Eiere er stiftelsen Norsk Kulturarv og Studieforbundet kultur og tradisjon.\n_START_SECTION_\nHistorie\n_START_PARAGRAPH_\nHjerleidske husflidskole ble grunnlagt under navnet \xc2\xabH\xc3\xa5ndgjerningsskole for gutter\xc2\xbb av malermester Halldor Hjerleid (1821\xe2\x80\x931888) og kona Randine i 1886. Skolen utdanna snekkere, skomakere og etter hvert ogs\xc3\xa5 flere andre typer h\xc3\xa5ndverkere. Samme \xc3\xa5r som skolen starta opp, hadde Kunstindustrimuseet i Kristiania oppretta treskj\xc3\xa6rerskole p\xc3\xa5 Lesja med Hans Larsen Linds\xc3\xb8 (1843\xe2\x80\x931925) som l\xc3\xa6rer. Treskj\xc3\xa6rerskolen flytta \xc3\xa5ret etter til Dovre, og de to skolene ble formelt sl\xc3\xa5tt sammen 1903 med Linds\xc3\xb8 som l\xc3\xa6rer i treskj\xc3\xa6ring. Husflidsskolen fikk ny skolebygning i 1929, ble yrkesskole fra 1948 og videre bygd ut p\xc3\xa5 1950-tallet. Undervisninga p\xc3\xa5gikk fra 1930 til 1970 da alt ble flytta til det som seinere ble kalt Hjerleid videreg\xc3\xa5ende skole. _NEWLINE_Hjerleidutstillinga var en \xc3\xa5rviss elevutstilling som f\xc3\xb8rste gang ble arrangert i 1903._NEWLINE_Skolen var del av Nord-Gudbrandsdal videreg\xc3\xa5ende skole inntil h\xc3\xb8sten 2015, da den videreg\xc3\xa5ende oppl\xc3\xa6ringa p\xc3\xa5 Hjerleid ble flytta til Domb\xc3\xa5s._NEWLINE_Frimerkedesigneren Sverre Morken var treskj\xc3\xa6rerelev ved Hjerleid f\xc3\xb8r han begynte p\xc3\xa5 bokkunstlinja ved Statens h\xc3\xa5ndverks- og kunstindustriskole. Ogs\xc3\xa5 dyreskulpt\xc3\xb8ren Bj\xc3\xb8rn S\xc3\xb8rvang Hansen har utdanning fra skolen.'